**ELŐTERJESZTÉS**

**Szombathely Megyei Jogú Város Közgyűlése**

**2023. szeptember 28-ai ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2023. június 16-án** Nagy Imre és mártírtársai halálának 65. és újratemetésének évfordulója alkalmából, a Szombathelyi Nemzetőrök Emléktáblájánál (56-osok tere) tartott megemlékezésen vettünk részt dr. László Győző alpolgármester úrral, Bokányi Adrienn és Szuhai Viktor tanácsnokokkal. A megemlékezés során a résztvevők virágot és mécsest helyeztek el az emlékmű talapzatán.

E napon ünnepélyes keretek között nyitottuk meg a Fő téri James Joyce szobor előtt a 30. Bloomsday-t. Az eseményen felcsendült a magyar és az ír himnusz Újvári Tímea és Bujtás Ervin előadásában. A résztvevőket Horváth Soma, Szombathely Megyei Jogú Város kultúráért is felelős alpolgármestere és Ronan Gargan, Írország magyarországi nagykövete köszöntötte. Az eseményen részt vettek dr. László Győző és dr. Horváth Attila alpolgármester urak. A vendégek és az érdeklődők közösen tekintették meg az új murális festményeket a Kőszegi utcában, majd átvonultak a Fő téren keresztül a szokásos Bloom-pecsételéssel egybekötve a Rákóczi Ferenc utához, ahol idén is kétnapos fesztivált rendezett a város a Bloomsday keretein belül. Ezen a helyszínen Ronan Gargan nagykövet úrral csapoltunk Guinness-t az érdeklődőknek.

E napon megnyitottam az Irokéz Galériában Tót Endre „A hiányzó láncszem” című kiállítását.

E napon dr. László Győző alpolgármester úr a Közgyűlés utáni sajtótájékoztatón vett részt.

E napon Horváth Soma alpolgármester úr a normandiai partraszállás áldozatainak 79. évfordulója alkalmából rendezett kiállításon mondott köszöntő beszédet a Puskás Tivadar Szakképző Iskola alulájában.

**Június 17-én** a PTE Szent-Györgyi Albert Egészségügyi Technikum és Szakképző Iskola nappali és esti munkarendben végzett tanulói az Agora Savaria Filmszínházban rendezett ünnepségen kapták meg okleveleiket, bizonyítványaikat. Az ünnepségen általános ápoló, mentőápoló, csecsemő- és gyermekápoló, rehabilitációs terapeuta - gyógymasszőr, illetve fizioterápiás asszisztens, gyógyszertári asszisztens, klinikai laboratóriumi asszisztens, radiográfiai szakasszisztens, CT/MR szakasszisztens, kisgyermekgondozó, -nevelő okleveleket és szociális ápoló és gondozó bizonyítványokat adtak át összesen 111 végzősnek. Az eseményen részt vettem.

E napon rendezték meg a II. Kajdi János Nemzetközi Ökölvívó Versenyt, melynek megnyitóján dr. László Győző alpolgármester úr köszöntőbeszéddel üdvözölte a résztvevőket.

E napon Horváth Soma alpolgármester úrral a Bloomsday alkalmából együtt fogadtuk Mladen Andrlić-ot, Horvátország nagykövetét és Christo Polendakov-ot, Bulgária nagykövetét.

**Június 18-án** a 11-es huszárezred emléknapját tartotta a Szombathelyi 11-es Huszár Hagyományőrző Egyesület. Az eseményen, melyen Bokányi Adrienn tanácsnok asszony is részt vett, Szombathely Megyei Jogú Város képviseletében köszöntöttem a résztvevőket. Beszédemben a huszárok hősiességét, hazához való hűségét méltattam.

E napon Horváth Soma alpolgármester úr részt vett a Bloomsday alkalmából szervezett nagyköveti fogadáson, Budapesten.

**Június 19-én** dr. László Győző alpolgármester úr az„Aktív időskor Szombathelyen” elnevezésű program keretein belül megszervezett veszprémi buszos kirándulás alkalmából köszöntötte az utazáson résztvevőket.

**Június 19-21-ig** Bokányi Adrienn tanácsnok asszony nemzetközi Interreg Europe SMART-HY-AWARE konferencián vett részt Brüsszelben Szombathely Megyei Jogú Város Önkormányzatát képviselve.

**Június 20-án** Szombathely MJV Önkormányzata „Aktív időskor Szombathelyen” elnevezésű programsorozata keretében ingyenes buszos utazást szervezett Veszprémbe. Az indulás előtt köszöntöttem az utasokat.

E napon a Városháza házasságkötő termében nyolc személy tett ünnepélyes keretek között állampolgársági esküt. Az eskü szövegét felolvastam, majd az aláírást követően átadtam az állampolgárságról szóló okiratokat.

E napon a Savaria Szimfonikus Zenekar avatta fel a szombathelyi Emlékmű-domb megújult rendezvényterét egy ingyenes szabadtéri hangversennyel. Az előadáson Horváth Soma alpolgármester úrral vettem részt.

E napon Németh Ákos tanácsnok úr a Kámoni Arborétum fogadóépületében berendezett Csodálatos Japán című kiállítás megnyitóján köszöntötte az érdeklődőket és méltatta a kiállításon szereplő műalkotásokat.

**Június 21-én** Horváth Soma alpolgármester úr részt vett az Érezd Szombathelyt! soron következő programjairól tartott sajtótájékoztatón, a Városháza teraszán. Délután fogadóórát tartott a Derkovits Gyula Általános Iskolában.

**Június 22-én** Horváth Soma alpolgármester úr köszöntötte az aktív időskorúak részére szervezett kirándulás előtt a résztvevőket.

**Június 23-án** Szombathely városa adott otthont az ország legerősebb tűzoltója nemzetközi tűzoltóversenynek, az eseményen Szombathely Megyei Jogú Városa képviseletében köszöntöttem a résztvevőket, akik 10 országból csaknem 100-an érkeztek a Fő térre. A rendezvény iránt érdeklődők két versenypályán követhették nyomon a tűzoltók viadalát. A két versenypályán elért részidők összeadódtak, és ezek alapján derült ki, melyik versenyző teljesítette legjobban és leggyorsabban a pályákat.

E napon Bokányi Adrienn tanácsnok asszony részt vett a Szombathely2030 10 éves gazdaságfejlesztési programmal kapcsolatos stakeholder egyeztetésen a Városházán.

**Június 23-26. között** dr. Horváth Attila alpolgármester úr Horváth Soma alpolgármester úrral közösen testvérvárosi kiküldetésen vett részt Lecco-ban.

**Június 24-én** családi juniálist szervezett a Szombathelyi Határőr Nyugdíjasok Egyesülete és a Vas Vármegyei Rendőr Nyugdíjasok Egyesülete a Petőfi-telepi VVMKVI Bázis rendezvénysátrában. Az eseményen köszöntöttem a résztvevőket, majd az elismerések átadása után közös főzésre került sor.

E napon Az ötvös – A szombathelyi Berger és Németh család öröksége című tárlat megnyitójával kezdődött meg Múzeumok éjszakája programsorozata Szombathelyen. A Savaria Múzeumban látható állandó kiállítást megnyitottam.

E napon a Határvonalak Színházi Fesztivál záróeseményeként gálaműsor keretében hirdette ki a szombathelyi Weöres Sándor Színház legrangosabb szakmai elismeréseit, a Holdbeli csónakos díjakat a 2022/2023-as évadban, az eseményen Bokányi Adrienn tanácsnok asszonnyal vettem részt.

**Június 25-én** a szombathelyi jégcsarnok adott otthont az országos Inline (görhoki) bajnokságnak, ahol a díjátadón dr. László Győző alpolgármester úrral vettünk részt.

**Június 26-án** "Klasszisok a Herényiek Házában" címmel rendeztek kerekasztal-beszélgetést a Falco KC kosarasaival. A beszélgetésben a bajnokcsapat jelenlegi és egykori kapitánya, Perl Zoltán és Kálmán László mellett vettem részt. Az eseményen részt vett dr. László Győző, sportért is felelős alpolgármester úr is.

E napon került megrendezésre az 56. Savaria Urbanisztikai Egyetem, melynek ünnepélyes megnyitóján dr. László Győző alpolgármester úr köszöntötte a résztvevőket.

**Június 27-én** rendezték meg a XXVII. Városi Egészségnapokat a Semmelweis-naphoz kapcsolódóan Szombathelyen. A programsorozat zárónapján szerveződött előadás a gyermeki agresszió erőszakmentes kezelésére irányult, Deliága Éva tanácsadó szakpszichológus, integratív gyermekterapeuta előadásában, mely előtt köszöntöttem a résztvevőket.

E napon dr. László Győző alpolgármester úr a kispályás labdarugó bajnokság díjátadó ünnepségén vett részt, ahol köszöntőbeszéddel üdvözölte a jelenlévőket.

**Június 28-án** a koronavírus-járványban elhunytak emléke és az egészségügyi dolgozók áldozatos munkája előtt tisztelegve az Egészségügyi Alapellátónál lévő emléktáblánál tartottunk megemlékezést. A 2023-as Semmelweis-napi díjátadó előtt a táblánál az emlékezés mécseseit helyeztük el dr. László Győző alpolgármester úrral, valamint Bokányi Adrienn és Szuhai Viktor tanácsnokokkal, majd a Városházán adtuk át a Semmelweis-napi kitüntetéseket dr. László Győző, egészségügyért is felelős alpolgármesterrel.

E napon dr. László Győző alpolgármester úr a Nardai nyári napközis tábor nyitó ünnepségén vett részt.

**Június 29-tól 30-ig** a Megyei Jogú Városok Szövetségének közgyűlésén vettem részt Esztergomban.

**Június 29-én** a MESZK Vas Megyei Területi Szervezete által megszervezett Semmelweis napi ünnepségen dr. László Győző alpolgármester úr köszöntötte a résztvevőket az Agora Savariában.

**Június 30-án** dr. Károlyi Ákos jegyző úrral átadtuk a Szombathelyi hétköznapi hős díjat. Horváth Balázs mentőtiszt vehetett át elismerést. Szombathely Megyei Jogú Város Közgyűlése a 103/2023. (III.30.) Kgy. számú határozatával a szombathelyi identitást erősítő program részeként a „Szombathelyi hétköznapi hősök” díj adományozásáról döntött. Minden olyan magánszemély jelölhető a „díjra”, aki a környezete megítélése szerint sokat tesz a közösségért, a szombathelyi emberekért. A beérkezett jelöltekre szavazni 2023. június 5. és 16. között lehetett online. A hat jelöltre összesen 5653 szavazat érkezett. Az eseményen részt vett Horváth Soma alpolgármester úr és Szuhai Viktor tanácsnok úr is.

E napon a Vas Vármegyei Markusovszky Egyetemi Oktatókórház Semmelweis-napi emlékünnepélyt rendezett a közelgő Semmelweis-nap alkalmából az intézmény Romhányi-termében. Az eseményen Szombathely Megyei Jogú Önkormányzatát dr. Horváth Attila alpolgármester úr képviselte.

E napon Németh Ákos tanácsnok úr a Jászai Utcai Közösségi Tér megnyitásának egy éves évfordulóján köszöntötte a tér dolgozóit, a programok résztvevőit. Szuhai Viktor tanácsnok úr a Pálos Károly Szociális Szolgáltató Központ és Gyermekjóléti Szolgálat által rendezett gyermekrajz kiállítását nyitotta meg.

**Július 1-jén** Tiborcz Dániel evangélikus lelkésszé szentelésének szertartásán vettem részt.

**Július 2-a** Szent László búcsú napja, a zanati városrész legnagyobb ünnepe. Az e napon tartott megemlékezésen az ünnepi szentmisét követően köszöntőt mondott Szombathely Megyei Jogú Városa képviseletében dr. Horváth Attila alpolgármester úr. Az eseményen Németh Ákos tanácsnok úrral mi is részt vettünk.

E napon a szombathelyi zsidóság deportálásának 79. évfordulója alkalmából tartott megemlékezést a Szombathelyi Zsidó Hitközség a Batthyány téri imateremben. Az eseményen köszöntőt mondtam Márkus Sándorral, a Szombathelyi Zsidó Hitközség tiszteletbeli elnökével. A gyászszertartást Deutsch Péter rabbi és Fekete László főkántor vezette. A megemlékezés után a mártírok emlékművét koszorúztam meg Szombathely MJV nevében, az emlékezés köveit pedig Horváth Soma alpolgármester, Bokányi Adrienn, Németh Ákos és Szuhai Viktor tanácsnokok helyezték el.

E napon Horváth Soma alpolgármester úr megnyitotta a 23. Lamantin Improvizációs Tábor és Jazz fesztivált a Weöres Sándor Színházban.

**Július 3-án** elindultak a Nemzetközi Diákjátékokra a szombathelyi diáksportolók. 18 szombathelyi sportoló, három edző vett részt a Dél-Koreában rendezett 55. Nemzetközi Diákjátékokon. A delegációt Tóth Kálmán, a Városstratégiai, Idegenforgalmi és Sport Bizottság elnöke vezette. Szombathely 1974 óta minden évben szerepel az eseményen - idén Sopronnal és Kecskeméttel együtt képviselték Magyarországot a rendezvényen. Három sportágban - atlétika, úszás és női labdarúgás - álltak rajthoz a szombathelyi versenyzők, a küldöttséget elbúcsúztattam.

**Július 4-én** a XXII. Savaria Történelmi Karneválról tartottunk sajtótájékoztatót a Történelmi Témaparkban Horváth Soma alpolgármester úrral, Grünwald Stefániával, a Savaria Turizmus NZrt. ügyvezető igazgatójával és Szabó Tiborral, a Weöres Sándor Színház igazgatójával. Elhangzott: 2023. augusztus 24-27. között 4 napon át tartó történelmi időutazás veszi immáron 22. alkalommal kezdetét. Szombathely az idei évben 27 helyszínen, közel 300 programmal várja az igényes nyári szórakozásra vágyó vendégeket. A hagyományos fesztiválhelyszínek mellett majd’ harminc, egész napos kísérő program és több mint 150 fellépő szórakoztatja a karneválozókat.

E napon a XXXIX. Vasi Vasember triatlonversenyről tartottunk sajtótájékoztatót Kalmár Attilával, a Pannonsport Kft. ügyvezető igazgatójával a Csónakázótó melletti kávézóban.

E napon Horváth Soma alpolgármester úr részt vett a Szombathelyi Derkovits Gyula Általános Iskola Intézményi Tanácsülésén.

E napon Németh Ákos tanácsnok úr Zalaegerszegen workshopon vett részt, amely az Európai Energia Díjjal kapcsolatban került megrendezésre.

**Július 5-én** Bokányi Adrienn tanácsnok asszony a Neumann János Általános Iskola intézményi tanácsülésén vett részt.

**Július 6-án** Bokányi Adrienn tanácsnok asszony a Söptei úti kiskertek ügyében helyszíni bejáráson és rögtönzött lakossági fórumon vett részt.

**Július 7-én** Horváth Soma alpolgármester úr részt vett a Váci Mihály Általános Iskola és Alapfokú Művészeti Iskola Intézményi Tanácsülésén.

**Július 8-án** dr. Horváth Attila alpolgármester úr a XXXIX. Vasi Vasember triatlonverseny második és harmadik futamában rajthoz állókat indította el.

**Július 10-én** 70. születésnapja alkalmából köszöntöttük a Városházán Antalovits Ferencet, a szombathelyi súlyemelősport legendás alakját dr. László Győző alpolgármester úrral. Díszoklevelet adtunk át a sportolónak.

**Július 11-én** rendhagyó sajtótájékoztatót tartottunk a 2023-as utcaművészti napról. Immáron negyedik alkalommal kerül megrendezésre az utcaművészeti nap Szombathelyen: a Nyitott Városháza és az Érezd Szombathelyt! programsorozat keretein belül életre kelt rendezvényt hagyomány szerint a belvárosban, idén hét helyszínen rendezik meg. A program sajtótájékoztatója performansszal indult: Korponay Zsófi és Peltzer Géza muzsikáltak, majd hófehér pólómat, miközben az utcaművészeti napról tájékoztattam, színes festékkel kenték össze. A "műalkotást" elárverezzük, a bevételt a PontMás Alapítvány számára ajánlottam fel.

E napon Bokányi Adrienn tanácsnok asszony részt vett az Interreg Europe CE Smart Circuit projekt online meetingjén és tartott előadást Szombathely Megyei Jogú Város Önkormányzatát képviselve.

**Július 12-én** Horváth Soma alpolgármester úr részt vett a 2023-as Érezd Szombathelyt! programjairól tartott sajtótájékoztatón, a megújult Emlékmű-dombon.

**Július 13-án** elismerő oklevelet adtám át a Városházán két közterület-felügyelő, egy mezőőr és egy rendőr számára, dr. Gulyás Ferenc rendőr ezredes, a Szombathelyi Rendőrkapitányság vezetője, dr. Károlyi Ákos jegyző is köszönetet mondott.

Szilasy Balázs rendőr zászlós 2023. június 28-án szolgálatot teljesítve, saját testi épségét veszélyeztetve sikeresen tetten ért több garázda bűnelkövetőt, akiket a közterület-felügyelet munkatársai, Fülöp Marcell mezőőr, Horváth Zoltán közterület-felügyelő és Sipos Attila közterület-felügyelő segítségével ennek köszönhetően a rendőrség a helyszínen elfogott.

E napon elkészült az a 46 darab új parkoló, amit a SZOVA Zrt. a Markusovszky utcai Egészségügyi Alapellátó Központ mögött alakított ki. A beruházás 30 millió forintba került. A várakozóhelyeket sorompóval zárták el, azokat a kórház dolgozói vehetik igénybe. A fejlesztés enyhít a környék parkolási gondjain – hangzott el a sajtótájékoztatón, melyen dr. László Győző egészségügyért is felelős alpolgármesterrel és prof. dr. Nagy Lajossal, a Vas Vármegyei Markusovszky Egyetemi Oktatókórház főigazgatójával vettünk részt.

**Július 14 és 17** között dr. László Győző, dr. Horváth Attila alpolgármester urakkal, valamint Bokányi Adrienn tanácsnok asszonnyal testvérvárosi kiküldetésen vettünk részt Santiago de Cacém városában, Portugáliában.

**Július 15-én** Horváth Soma alpolgármester úr a Horvát nap megnyitóján mondott köszöntő beszédet, a Fő téren. Az eseményen részt vett Németh Ákos tanácsnok úr is.

**Július 18-án** Németh Ákos tanácsnok úr a JUSTNature Projekt műhelymunkáján köszöntötte a projektben résztvevő partnereket, a workshop érdeklődőit.

**Július 19-21-ig** a Bálványosi Szabadegyetemen vettem részt, ahol Szombathely Megyei Jogú Várost képviseltem erdélyi és magyarországi polgármesterek mellett. Az eseményen részt vett dr. László Győző és dr. Horváth Attila alpolgármester úr is.

**Július 22-én** a X. Sárkányhajó fesztiválon vettünk részt dr. László Győző alpolgármester úrral, Bokányi Adrien, Németh Ákos és Szuhai Viktor tanácsnokokkal, valamint az önkormányzat dolgozóinak csapatával.

E napon dr. Horváth Attila alpolgármester úr részt vett az ELTE Szombathelyen végzett hallgatóinak Diplomaosztó Ünnepségén a szombathelyi Agora Művelődési és Sportházban.

**Július 24-én** a Schaeffler-Savaria Kft. új napelemparkjának ünnepélyes átadóján vettem részt Bokányi Adrienn tanácsnok asszonnyal.

**Július 26-án** Horváth Soma alpolgármester úr részt vett a szombathelyi múzeumok nyári programjairól tartott sajtótájékoztatón a Képtárban.

**Július 29-én** hagyományteremtő szándékkal rendezték meg az első SUP-versenyt az Ébredj Szombathely! sorozat keretében. A Csónakázótónál lebonyolított erőpróbára bárki ingyenesen nevezhetett. Összesen 11 kategóriában hirdettek győztest. Az eseményt megnyitottam, valamint gratuláltam a versenyen résztvevőknek és győzteseknek.

E napon az Érezd Szombathelyt! keretén belül megrendezett AGORA családi délutánon vettem részt.

E napon került megrendezésre az Utcaművészeti Fesztivál a városban. Az eseményen Horváth Soma alpolgármester úrral vettünk részt.

**Július 30-án** tartották meg a hagyományos Németh Pál emlékversenyt, ahol Halász Bence a Dobó SE atlétája megdobta az olimpiai kvótát. Gratuláltam neki személyesen a város nevében.

**Augusztus 2-án** újabb és közérdekű információk is elhangzottak a XII. Savaria Történelmi Karneválról szóló sajtótájékoztatón, melyet az Iseum Savariense Régészeti Műhelyeben tartottunk. Az eseményen Grünwald Stefániával, a Savaria Turizmus NKft. ügyvezetőjével, Czenki Zsuzsannával, a Savaria Múzeum általános igazgatóhelyettesével és Enyedi Csabával, a Hungast Csoport kommunikációs igazgatójával vettem részt.

E napon Németh Ákos tanácsnok úr a Lime rollermegosztó-rendszer képviselőivel egy megbeszélést követően elkezdte az elhelyezési pontok felfestését a belvárosban.

**Augusztus 2-án és 4-én** dr. Horváth Attila alpolgármester úr részt vett az Illés Akadémián a Savaria Nemzetközi Ifjúsági Torna díjátadóján.

**Augusztus 7-től 17-ig** évi rendes szabadságomat töltöttem.

**Augusztus 12-én** dr. László Győző alpolgármester úr a Nemzetiségi Nap ünnepélyes megnyitóján köszöntötte a résztvevőket.

**Augusztus 13-án** a XXIII. Joskar-Ola Napokon dr. László Győző alpolgármester úr köszöntőbeszéddel üdvözölte a jelenlévőket. Az eseményen részt vett Németh Ákos tanácsnok úr is.

**Augusztus 15-én** Horváth Soma alpolgármester úr részt vett a Savaria Történelmi Karnevál kapcsán tartott sajtótájékoztatón, a Történelmi témaparkban.

E napon Németh Ákos tanácsnok úr a Savaria Slam Poetry I. Slampiknik eseményére érkezett, ahol a JUSTNature Projekt fejlesztéseit népszerűsítette a fiatal érdeklődők körében.

**Augusztus 16-án** Bokányi Adrienn tanácsnok asszony Izer Gáborral a Szompark ügyvezető igazgatójával együtt sajtótájékoztatót tartott a Stromfelden található kisebbik játszótér megújulásáról.

**Augusztus 17-én** Bokányi Adrienn tanácsnok asszony dr. László Győző alpolgármester úrral együtt a Pannon Business Network at.Home divíziójában tett látogatást.

**Augusztus 18-án** Dr. Fábián Emília, az új lisszaboni magyar nagykövet tett látogatást Szombathelyen. Dr. László Győző alpolgármester úr és Szuhai Viktor tanácsnok úr társaságában beszélgettünk a nagykövet asszonnyal. A találkozás legfőbb hozadéka az lehet, hogy a már meglévő testvérvárosi - elsősorban kulturális kapcsolatot - gazdasági együttműködés is követi a jövőben.

E napon a Nemzeti Ifjúsági Tanács Nyári Szabadegyetemén vettem részt Keszthelyen.

**Augusztus 20-án** államalapító Szent István király ünnepe alkalmából a Szent István-szobornál került sor a városi megemlékezésre. A Fazakas Z. Márton OPraem csornai premontrei apát által celebrált ünnepi szentmise és az új kenyér megáldása után a Kálvária templom előtti téren zajlott az ünnepség. Az országzászló felvonását és az ünnepi műsort követően beszédet mondtam. Szent István király szobránál Szombathely Megyei Jogú Város Önkormányzata nevében koszorút helyeztünk el Horváth Soma alpolgármester úrral, Bokányi Adrienn, Németh Ákos és Szuhai Viktor tanácsnokokkal. A koszorúzásokat követően Fazakas Z. Márton OPraem csornai premontrei apáttal közösen megszegtük a szentmisén megáldott ünnepi kenyeret.

E napon az atlétikai VB helyszínén tekintettem meg a szombathelyi Dobó SE atlétájának, Halász Bencének világbajnoki bronzérmet érő dobását.

E napon államalapító Szent István király ünnepén dr. László Győző alpolgármester úr a déli városrész ünnepségén vett részt.

E napon Horváth Soma alpolgármester úr a megújult Vasi Skanzen egyik ikonikus létesítményében az úgynevezett „Szima-malom” épületében nyitotta meg „A tudomány malma” kiállítást. Az eseményen részt vett Németh Ákos tanácsnok úr is.

**Augusztus 22-én** a "Kárpát-medencei területi nyelvváltozatok napjainkban" címmel tartották meg Szombathelyen a VII. Dialektológiai Szimpoziont, melynek az ELTE SEK adott otthont. A konferencia megnyitásaként Szombathely Megyei Jogú Városa képviseletében mondtam köszöntőbeszédet, délután pedig Horváth Soma alpolgármester úr köszöntötte a résztvevőket az éttermi fogadáson.

E napon Kóbor László szépkorút köszöntöttem 90. születésnapja alkalmából.

**Augusztus 23-án** a TOP-6.1.4-16-SH1-2017-00001 számú „Képtár turisztikai célú felújítása” című európai uniós finanszírozású projekt a Dr. Gonda György Terem avatásával egyidejűleg zárult a Képtárban. Köszöntöttem a résztvevőket és ismertettem a megvalósult fejlesztést. Csapláros Andrea, a Savaria Múzeum igazgatója előadásában a megújult Képtár szakmai tevékenységéről beszélt, majd dr. Gonda Andrea, dr. Gonda György lánya és Benke Éva Radnóti-díjas tanár emlékezett meg dr. Gonda Györgyről. Az eseményen részt vett Horváth Soma alpolgármester úr és Bokányi Adrienn tanácsnok asszony is.

**Augusztus 24-én** Izrael állam megalapításának 75. évfordulója alkalmából Emlékezők címmel nyílt kiállítás a szombathelyi Irokéz Galériában. A tárlaton a zsidó identitásukat felvállaló, 20. századi magyar képzőművészek műveiből láthattak az érdeklődők válogatást. A megnyitón köszöntőt mondott dr. Frölich Róbert országos főrabbi, a Dohány utcai zsinagóga rabbija, Sugár Judit, a helyi zsidó hitközség elnöke és Csapláros Andrea, a Savaria Múzeum igazgatója. Az eseményen Szombathely Megyei Jogú Város képviseletében Horváth Soma alpolgármester úrral vettünk részt.

E napon a XXII. Savaria Történelmi Karnevál kísérőhelyszíneként nyílt meg hivatalosan a Zsidó Udvar. Az eseményen köszöntöttem a résztvevőket.

E napon megkezdődött a XXII. Savaria Történelmi Karnevál. Római kori szertartással kezdődött a négy napos program. „Ave Savaria, ave Szombathely!” - ezekkel a szavakkal köszöntöttem Szombathely népét és a városba látogatókat, miután a város elöljáróival és a legiósokkal együtt bevonultunk a Forum színpad előtti térre, ahol kezdetét vette a XXI. Savaria Történelmi Karnevál megnyitója.

**Augusztus 25-én** tartottuk a római légiók seregszemléjét a XXII. Savaria Történelmi Karneválon, a Történelmi Témaparkban. Az eseményt megnyitottam, a szemlén részt vett dr. László Győző, dr. Horváth Attila, Horváth Soma alpolgármesterek és Szuhai Viktor tanácsnok úr.

E napon tartottuk a Savaria Történelmi Karnevál legjobb bora 2023 díjátadóját. A Jagodics pincészet 2021-es Blauburgere nyerte el a Savaria Történelmi Karnevál legjobb bora 2023 címet. A díjátadóra a Fő téri színpadon került sor, amin dr. László Győző és dr. Horváth Attila alpolgármester urakkal, Bokányi Adrienn és Németh Ákos tanácsnokokkal vettem részt.

E napon az esti felvonuláson a városvezetés tagjaival vettünk részt.

E napon a Karnevál idején Szombathelyre érkező 21 fős testvérvárosi küldöttséget a városvezetéssel egy közös vacsorán az Iseum Savariense épültében fogadtuk, ahol köszöntöttem a résztvevőket.

E napon Horváth Soma alpolgármester úr köszöntötte a résztvevőket a Huszárok, határok, családok - a franciaországi magyar katonai emigráció az ancien regime korában (1692–1789) címmel megjelent könyv bemutatóján, a Katonatörténeti kiállításon.

**Augusztus 26-án** a XXII. Savaria Történlmi Karnevál idején Szombathelyre érkezett testvérvárosi küldöttségek tagjai vettek részt a városvezetéssel egy közös ebéden a Pannónia Étteremben, ahol Szombathely városa képviseletében köszöntöttem a résztvevőket.

E napon az esti felvonuláson a városvezetés tagjaival, valamint a testvérvárosok delegációival vettünk részt. Az egyik bigán Halász Bence VB bronzérmes kalapácsvető állt.

**Augusztus 27-én** a Karnevál idején Szombathelyre érkezett testvérvárosi küldöttségek tagjaival vettünk részt a városvezetéssel egy közös ebéden a Pannónia Étteremben, ahol Szombathely városa képviseletében búcsúztattam a résztvevőket.

E napon a XXII. Savaria Történelmi Karnevál utolsó napján ünnepélyes záróceremóniával ért véget a négynapos programsorozat.

**Augusztus 29-én** dr. László Győző alpolgármester úr a Vas Vármegyei Szakmai Tanévnyitó Konferencia megnyitóján vett részt, ahol köszöntőbeszéddel üdvözölte a résztvevőket.

E napon Bokányi Adrienn tanácsnok asszony előadást tartott az EIT Urban Mobility TICER projekt információs napján Szombathely Megyei Jogú Város Önkormányzatát képviselve.

**Augusztus 30-án** Kiss Mari, Jászai Mari-díjas színművész, a Weöres Sándor Színház örökös tagja ötlete nyomán Huszár Gáborral, Szentgotthárd város polgármesterével és Szenkovits Péter újságíróval közösen újszerű kezdeményezéssel álltunk elő: karitatív céllal színházbérleteket vásároltunk a Weöres Sándor Színházban, felajánlásunkkal pedig ösztönözni szeretnénk a megye elöljáróit, polgármestereit, vállalkozóit és mindazokat, akik – egy vagy több színházbérlet megvásárlásával – színházi élményekhez juttatnának másokat és egyben támogatnák a Weöres Sándor Színházat. A karitatív célból megvásárolt bérletek tetszés szerint felajánlhatóak magánszemélyeknek, civil szervezeteknek, intézményeknek, akik saját belátásuk szerint dolgozóiknak, ismerőseiknek adhatják az ajándék színházbérletet. Az ötletet Kiss Mari még június végén, a Holbeli csónakos Díjátadó Gálán jelentette be, amikor megkapta a Weöres Sándor Színház örökös tagsága elismerést. A kőszínházi évadkezdés előtt pedig már támogatókkal kiegészülve sajtótájékoztatón informáltuk a sajtó képviselőit.

E napon Szombathely MJV Roma Nemzetiségi Önkormányzatának épületében 64 tanszercsomagot osztottunk ki városvezetői felajánlásnak köszönhetően. A csomagokat előzetes felmérés alapján 1-12. évfolyamig a különböző korcsoportoknak megfelelően állították össze, amelyeket dr. László Győző, dr. Horváth Attila és Horváth Soma alpolgármester urakkal, valamint a HÁROFIT munkatársaival adtuk át a rászoruló családoknak.

E napon dr. László Győző alpolgármester úr a Szombathelyi Haladás Vasutas Nyugdíjas Klub 40 éves évfordulóján köszöntötte a jelenlévőket.

E napon dr. László Győző alpolgármester úr Kiricsi Cecília textilszobrász „Textilvarázs” elnevezésű kiállításmegnyitóján, mint a rendezvény fővédnöke vett részt. Bokányi Adrienn tanácsnok asszony köszöntőbeszédet mondott.

**Augusztus 31-én** az V. Neméth Pál Memorial verseny részleteiről a Szombathelyi Dobó SE vezetőségével sajtótájékoztatón számoltunk be.

E napon rendkívüli közgyűlésen vettünk részt.

E napon tartottuk a városi tanévnyitót Szombathelyen, melynek 2023-ban a Szombathelyi Nagy Lajos Gimnázium adott otthont. A diákokat és pedagógusokat köszöntöttem, majd Zsolnai Zsuzsanna igazgató nyitotta meg a tanévet az intézményben. Az ünnepélyes tanévnyitót követően a gimnázium aulájában dr. László Győző, oktatásért is felelős alpolgármester mondott pohárköszöntőt. Az eseményen részt vett dr. Horváth Attila alpolgármester, Németh Ákos és Bokányi Adrienn tanácsnokok is.

Szuhai Viktor tanácsnok úr püspöki szentmisén és azt követő Kalkuttai Szent Teréz emléktáblájának felavatásán vett részt a szombathelyi Zárda templomban.

**Szeptember 1-jétől 5-ig** évi rendes szabadságomat töltöttem.

**Szeptember 1-jén** Horváth Soma alpolgármester úr részt vett a Szombathely Fagyöngy BENU Gyógyszertár ünnepélyes gyógyszertár-megnyitó eseményén.

**Szeptember 2-án** dr. László Győző alpolgármester úr a Padbol Nemzetek Európa Kupájának díjátadóján vett részt az Illés Akadémián, ahol köszöntőbeszéddel üdvözölte a résztvevőket.

**Szeptember 4-én** dr. László Győző alpolgármester úr a Pécsi Tudományegyetem Egészségtudományi Kar Szombathelyi Képzési Központjának ünnepélyes tanévnyitóján vett részt, ahol köszöntőbeszéddel üdvözölte az résztvevőket.

E napon Horváth Soma alpolgármester úr részt vett a Mesebolt Bábszínház évadnyitó társulati ülésén az MMIK-ban, majd a **Szombathelyi Szimfonikus Zenekar** 2023/2024-es évadjáról tartott sajtótájékoztatón, a Zsinagóga udvarán.

**Szeptember 4-6-ig** Bokányi Adrienn tanácsnok asszony részt vett az Interreg Europe OD4GROWTH projekt nemzetközi projekttalálkozóján Varsóban.

**Szeptember 6-án** a 2023/24-es tanév ünnepélyes tanévnyitóját tartotta az Eötvös Loránd Tudományegyetem Savaria Egyetemi Központ az AGORA Savaria Filmszínház nagytermében. Az eseményen Szombathely városa nevében köszöntöttem a résztvevőket, majd az egyetem elsőéves diákjait a város polgárává fogadtam.

E napon Venczel Sándorné szépkorút köszöntöttem 90. születésnapja alkalmából.

E napon dr. László Győző alpolgármester úr a X. Torna Világkupa sajtótájékoztatóján vett részt.

**Szeptember 9-én** Oladi Őszköszöntő Családi Napot tartottak az Oladi Iskola udvarán. A program a Vas Vármegyei SZC Oladi Technikum és az Olad Városrészért Egyesület közös rendezvénye volt. A rendezvényen dr. Horváth Attila és dr. László Győző alpolgármester urakkal, valamint Szuhai Viktor tanácsnok úrral vettem részt.

E napon a Derkovits Városrészért Egyesület által szervezett családi délutánon Horváth Soma alpolgármester úr köszöntötte az egybegyűlteket. Az eseményen dr. László Győző alpolgármester úrral vettünk részt.

E napon megnyitottam az 5 csillagos pillanatok című sportfotó kiállítást a Weöres Sándor Színházban. Az ötszörös magyar bajnok Falco KC képeiből nyílt tárlat egy hónapig látogatható az aulában.

Dr. László Győző, Horváth Soma alpolgármester urak, valamint Szuhai Viktor tanácsnok úr részt vett a PontMás Vas Megyei Autista Gyermekekért Alapítvány szervezésében megrendezett Kék Futáson. Dr. Horváth Attila alpolgármester úr köszöntötte a résztvevőket, majd ő is rajthoz állt.

**Szeptember 9-én és 10-én** Szuhai Viktor tanácsnok úr a Waberer’s World Cup 2023 Torna Világkupa díjátadóján vett részt, ahol díjakat adott át.

**Szeptember 10-én** dr. Horváth Attila alpolgármester úr részt vett a Magyar Honvédséggel és a Szombathelyi Repülőklubbal együttműködve a Magyar Ejtőernyősök Bajtársi Szövetsége által rendezett ejtőernyős emléktábla avatáson, ahol koszorút helyezett el.

**Szeptember 11-én** Szombathelyre látogatott a Leopold Bloom Képzőművészeti Díj egyik alapítója, Mary McLoughlin és lánya Alice Ward, valamint Kollár Dalma Eszter művészeti vezető és Müller Henrik, a magyarországi Leopold Bloom Képzőművészeti Alapítvány kuratóriumi elnöke. A delegációt a Városházán fogadtuk Horváth Soma kultúráért is felelős alpolgármester úrral. A delegáció látogatásának határozott célja volt: a Bloomsday Szombathelyt immáron két éve támogató alapítvány a dublini házaspár, Mary és John Ward felajánlásának köszönhetően a Szombathelyi Képtárban tervez állandó kiállítást létrehozni, melyek közt láthatóak lesznek az elmúlt évek Leopold Bloom-díjasai és a döntőbe jutottak alkotásai is. A vendégek Csapláros Andreával, a Savaria Múzeum igazgatójával közösen tekintették meg a tárlatnak jövőben helyet adó Szombathelyi Képtárat.

**Szeptember 12-én** a 200 éve született Petőfi Sándor és a 110 éve született Weöres Sándor tiszteletére szervezte meg újabb versklubját Balló László költő a Szimfónia Kávézóban, ahol köszöntöttem a verseket szerető és értő irodalombarátokat.

E napon Horváth Soma alpolgármester úr részt vett a Savaria Táncversennyel kapcsolatban tartott sajtótájékoztatón a Művelődési és Sportházban.

**Szeptember 13-án** óvodavezetői kinevezéseikről szóló okiratot adtam át dr. László Győző alpolgármester úrral Gyabronka Magdolnának (Margaréta Óvoda), Purgainé Somogyi Andreának (Maros Óvoda) és Szabó Babettnek (Aréna Óvoda). Pajor Andrásné Ildikó, a Napsugár Óvoda vezetője pedig 40 éves jubileumi jutalomban részesült.

E napon Szombathely MJV Önkormányzata „Aktív időskor Szombathelyen” elnevezésű programsorozata keretében a Savaria Szimfonikus Zenekar koncertje ingyenes megtekintésére nyílt lehetőség a Bartók teremben. Az esemény előtt köszöntöttem a közönséget.

**Szeptember 14-én** dr. László Győző alpolgármester úr a Falco KC és a Király Sportlétesítmény közötti együttműködési megállapodás kibővítéséről szóló sajtótájékoztatón vett részt.

E napon az „Aktív időskor Szombathelyen” elnevezésű program keretein belül a Savaria Szimfonikus Zenekar koncert megtekintésére nyílt lehetőség a Bartók teremben. Az esemény előtt dr. László Győző alpolgármester úr köszöntötte a közönséget.

E napon dr. Horváth Attila alpolgármester úr fogadóórát tartott az Oladi Nyugdíjas Klubban.

E napon Németh Ákos tanácsnok úr sajtótájékoztatót tartott a Károly Róbert utca 14. szám alatti épületek mellett befejeződött járdafelújításról.

**Szeptember 15-én** Szombathely MJV Önkormányzatának szervezésében a tavalyi év sikeres lebonyolításának folytatásaként idén ismét városi nagytakarítást tartottunk a Vigyázzunk együtt Szombathelyre! program keretein belül. Ahogy tavaly, úgy idén is a képviselő-testület tagjai, az önkormányzati tulajdonú cégek foglalkoztatottjai, a civil szervezetek, illetve a Polgármesteri Hivatal munkatársai vettek részt önkéntes alapon a városi nagytakarításon több helyszínen, melynek célja volt, hogy felhívjuk a figyelmet: közösen óvjuk és vigyázzunk együtt Szombathely környezetére!

E napon Bokányi Adrienn tanácsnok asszony köszöntőbeszédet mondott az ELTE szombathelyi duális gépészmérnöki képzés éves ünnepségén.

**Szeptember 16-án** az Ébredj Szombathely! városi programsorozat idei negyedik állomására, a Sportligetbe várták a terepakadály-futás elkötelezettjeit. Az I. Savaria Race-en rengeteg amatőr sportkedvelő vett részt Szombathelyről, a megyéből és azon túlról is, teljesült a cél: egy új sportág megismertetése, megszerettetése a helyiekkel. A sporteseményt megnyitottam. Az eseményen dr. László Győző alpolgármester úr is részt vett.

E napon a KISZ lakótelepért Egyesület szervezésében került megrendezésre a 11. KISZ lakótelepi nap, ahol köszöntöttem a résztvevőket, akiket egészen estig különböző ingyenes programok vártak. Az eseményen dr. László Győző alpolgármester úr is részt vett. Németh Ákos tanácsnok úr köszöntötte az érdeklődő közönséget, segített a főzőversenyben, a kutyaszépségverseny lebonyolításában, a díjak és a tombolanyeremények átadásában.

E napon egész napos kutyabulival ünnepelte a Fekete István Állatvédő Egyesület 15. születésnapját: a Történelmi Témaparkban tartott esemény minden programja az egyesület támogatását szolgálta – hiszen az állatmenhely hétköznapjai nem mindig vidámak. Az eseményre Bokányi Adrienn tanácsnok asszonnyal látogattunk ki.

E napon piknikre várták a Kámoni Arborétumba a helyi polgárokat, civileket. A rendezvény a közösségépítés mellett nemesebb célt is szolgált: az 500 forintos ételjeggyel a résztvevők egy nemrég fiatalon elhunyt tanár családját támogathatták. Az eseményen dr. László Győző alpolgármester úrral, valamint Bokányi Adrienn tanácsnok asszonnyal vettünk részt.

**1.**

**Tisztelt Közgyűlés!**

Dr. Takátsné Dr. Tenki Mária Képviselő Asszony a 2023. május havi rendes Közgyűlésen az adatkezeléssel kapcsolatban elhangzott felszólalására reagálva a jelen előterjesztésben számolok be Szombathely Megyei Jogú Város Polgármesteri Hivatala személyes adatkezeléssel járó tevékenységeiről.

A Hivatal a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló, az Európai Parlament és a Tanács (EU) 2016/679. számú Rendelete (GDPR vagy Általános Adatvédelmi Rendelet) előírásainak megfelelően, a 13/2021. (VI.4.) számú Jegyzői Utasításban foglalt adatvédelmi és adatbiztonsági szabályok szerint biztosítja a természetes személyek személyes adatainak védelmét.

Az adatkezelési tevékenységeket a Hivatal, mint adatkezelő elsődlegesen közhatalmi tevékenysége körében, jogszabályi felhatalmazás alapján végzi, a feladatainak ellátásához szükséges mértékben, amennyiben az adatkezelés közérdekű vagy közhatalmi jogosítvány gyakorlásának keretében végzett feladat végrehajtásához szükséges. Döntő többségében e jogalap biztosítja a tevékenységek jogszerűségét. A közhatalmi tevékenység gyakorlása keretében végzett adatkezelések esetében az adatok és érintettek köre, és egyebek mellett a megőrzés időtartama is jogszabályi előíráson alapul, így különösen a köziratokról, a közlevéltárakról és a magánlevéltári anyag védelméről szóló 1995. évi LXVI. törvény, és az ennek felhatalmazása alapján kiadott, a közfeladatot ellátó szervek iratkezelésének általános követelményeiről szóló 335/2005. (XII. 29.) Korm. rendelet rendelkezésein, amelyek alapul szolgálnak – a Vas Vármegyei Kormányhivatal és a Magyar Nemzeti Levéltár Vas Vármegyei Levéltára által történő előzetes jóváhagyást követően – a Hivatal iratkezelési szabályzatának elkészítéséhez és ezáltal az iratok őrzési idejének meghatározásához. A közhatalmi tevékenység gyakorlása során kezelt személyes adatok az adott ügyiratra irányadó – az irattári tervben rögzített – őrzési idő lejártáig kerülnek tárolásra.

Az előzőekben ismertetett közhatalmi tevékenység gyakorlása keretében végzett adatkezeléshez mérten csekély számban fordul elő az érintett hozzájárulásán alapuló adatkezelés, ebbe a körbe tartozik a legtöbb önkormányzati program és projekt, amelyek adatvédelmi jogszerűségét az alábbiakban mutatom be.

Az általános adatvédelmi rendelet 6. cikk (1) bekezdése alapján *„a személyes adatok kezelése kizárólag akkor és annyiban jogszerű, amennyiben legalább az alábbiak egyike teljesül:*

*a) az érintett hozzájárulását adta személyes adatainak egy vagy több konkrét célból történő kezeléséhez, ...”*

Az általános adatvédelmi rendelet 4. cikkének 11. pontja határozza meg az érintett hozzájárulásának fogalmát, amely „*az érintett akaratának önkéntes, konkrét, megfelelő tájékoztatáson alapuló és egyértelmű kinyilvánítása, amellyel az érintett nyilatkozat vagy a megerősítést félreérthetetlenül kifejező cselekedet útján jelzi, hogy beleegyezését adja az őt érintő személyes adatok kezeléséhez.”*

A vizsgált adatkezelési tevekénységek esetén az elszámoltathatóság elvének megfelelően jár el a Hivatal, nagyrészt írásbeli hozzájáruló nyilatkozat meglétével, kisebb részben a beérkező megkeresések (telefonhívás, e-mail) visszakereshetősége alapján igazolható az adatkezelés jogszerűsége.

Utóbbi kategóriába az alábbi programok tartoznak:

* Aktív időskor programsorozat,
* Teraszkoncertek,
* Humanitárius lakásfelajánlások,
* Szépkorúakról képfelvétel készítése.

Az adatkezelő törekszik arra, hogy ésszerű kereteken belül minden hozzájáruláson alapuló adatkezeléshez beszerezze az érintett írásbeli hozzájárulását.

Az Európai Adatvédelmi Testület 5/2020 Iránymutatása kimondja, hogy a hozzájárulás akkor lehet megfelelő jogalap, ha az érintett számára felajánlják, hogy maga rendelkezzen az adatok felett és valódi választási lehetőséget biztosítanak számára a felajánlott feltételek elfogadásához vagy elutasításához, illetve azok károkozás nélküli elutasításához. A 29. cikk alapján létrehozott adatvédelmi munkacsoport 15/2011. számú véleménye a hozzájárulás fogalommeghatározásáról kimondja, hogy „kifejezett” azaz írásbeli hozzájárulásra csak a különleges (érzékeny) adatok kezelésénél van szükség, az átláthatóság biztosítva van a megfelelően nyújtott előzetes tájékoztatással, egyértelmű a hozzájárulás az akarat bármely módon történő kinyilvánításával, ez lehet beleegyezést kifejező szóbeli nyilatkozat, vagy a hozzájárulásra megfelelően utaló magatartás is.

Megállapítható, hogy a hozzájárulások minden esetben önkéntesek, konkrétak, megfelelő előzetes tájékoztatáson alapulnak, az általános adatvédelmi rendelet 7. cikkében szabott feltételek szerint kerülnek megadásra, így tehát a nyilatkozatok megtétele igazolható, egyértelmű, megkülönböztethető módon, a hozzájárulás visszavonásának biztosításával, feltételhez nem kötött önkéntes módon történik.

Az általános adatvédelmi rendelet 25. cikkében írt beépített és alapértelmezett adatvédelem, valamint a 32. cikk szerinti adatbiztonság megvalósul, mivel az adatkezelő az adatkezelés során megfelelő technikai és szervezési intézkedéseket hajt végre, nevezetesen

* a személyes adatok kezelésére használt elektronikus rendszerek integritását, rendelkezésre állását és ellenálló képességét és az adatok rendelkezésre állását az előírt informatikai biztonsági előírásokkal, biztonsági mentéssel,
* az adatok biztonságát fizikai védelemmel és a jogosultságok megfelelő szabályozásával garantálja,
* utasításokkal, körözvényekkel biztosítja, hogy az irányítása alatt eljáró, a személyes adatokhoz hozzáféréssel rendelkező személyek kizárólag az utasításainak megfelelően kezelhessék az adatokat.

Hozzájárulással végzett adatkezelés esetén a hozzájáruló nyilatkozat megadása előtt az érintettnek minden esetben lehetősége van előzetesen tájékozódni adatainak kezeléséről, a felhívás, program megtételekor a honlapon a közérdekű adatok menüpont alatt közzétett és a Hivatalnál – akár papíron – is elérhető adatkezelési tájékoztatókból, az illetékes ügyintézőktől vagy akár az adatvédelmi tisztviselőtől. Az érintett a hozzájárulását minden esetben önkéntesen adja meg, és lehetősége van azt bármikor, jogkövetkezmények nélkül visszavonni. Az elszámoltathatóság elvének való megfelelés érdekében a hozzájárulás megadása mindig igazolható módon történik.

A jelenleg hatályos programok, projektek adatkezelésének részleteit az 1. számú melléklet tartalmazza. Ezen programok esetén az adatkezelési tájékozatók elkészültek, a fent leírtaknak megfelelően a honlapon és papíralapon is rendelkezésre állnak, elérhetők.

Az adatok biztonságát és felhasználásuk jogszerűségét – jogalaptól függetlenül minden esetben – az egyes szervezeti szintekre előírt részletszabályok, a célhoz kötöttség elvének megfelelően a hozzáférésre jogosult személyek körének meghatározása, valamint a Hivatal által alkalmazott informatikai és fizikai biztonsági előírások – nevezetesen adminisztratív és a logikai védelmi intézkedések (beleértve a felhasználónévvel és jelszóval történő autentikációt, a jogosultságkezelést és a jogosulatlan hozzáférés elleni védelmet is), az adatállományok helyreállításának lehetőségét biztosító intézkedések, az adatállományok kártékony kódok elleni védelme, továbbá az objektumvédelmi intézkedések, valamint az elemi károk elleni védelem – alkalmazása garantálja.

A Hivatal igyekszik tevékenységét – a számára irányadó állásfoglalások, szakanyagok csekély száma ellenére, az észszerűség mentén – az Általános Adatvédelmi Rendeletnek és a felügyeleti hatóságok joggyakorlatának egyaránt megfelelve, a változásokra mielőbb reagálva végezni.

A személyes adatok megfelelő kezelésének felelősségi szabályai, törlésének, valamint ellenőrzésének rendjére vonatkozó szabályozás beépítésre került Szombathely Megyei Jogú Város Polgármesteri Hivatalának adatvédelmi és adatbiztonsági szabályzatáról szóló jegyzői utasításba. Ennek értelmében a belső szervezeti egységek vezetői ellenőrzik az adatvédelmi nyilvántartás adott szervezeti egységet érintő részének naprakészségét, adatkezelési tevékenység változása vagy megszűnése esetén haladéktalanul értesítik az adatvédelmi tisztviselőt az adatvédelmi nyilvántartás naprakész vezetése érdekében.

Az ügyintézők kötelesek a működéshez nem szükséges személyes adatokat – az adatvédelmi tisztviselővel egyeztetett jegyzőkönyv felvétele mellett – az irányadó adatkezelési tájékoztatóban meghatározott határidő lejártát követően haladéktalanul, de legkésőbb a tárgynegyedév utolsó napjáig elvégzett felülvizsgálat keretében törölni.

Az adatvédelmi tisztviselő folyamatosan figyelemmel kíséri és ellenőrzi a vonatkozó jogi előírások érvényesülését, ennek érdekében évente legalább két alkalommal, tárgyév február 28. valamint szeptember 30. napjáig ellenőrzi az adatokra előirányzott törlési kötelezettség teljesítésének megtörténtét, amelyről jelentés keretében számol be a jegyző részére. Ezen kötelezettségek utasítással történő munkafolyamatba építése biztosítja a személyes adatok kezelése tekintetében a jogszabályok maradéktalan érvényesítését.

Tájékoztatom a Tisztelt Közgyűlést, hogy Dr. Károlyi Ákos jegyző úr 2023. január 1. – augusztus 25. közti időszakra soron kívüli ellenőrzést rendelt el Szombathely Megyei Jogú Város Polgármesteri Hivatalánál a hozzájárulás jogalapján kezelt, működéshez nem szükséges személyes adatok törlésére előirányzott határidők betartása tekintetében. Az ellenőrzés lezárult, jogsértő gyakorlatot nem tárt fel. Az egyes programok bevezetésekor a programok megvalósításáért felelős ügyintézők az adatvédelmi tisztviselővel együttműködve alakítják ki az adott program megvalósításához szükséges adatvédelmi környezetet. Ezt követően az utóellenőrzéssel biztosítható, hogy a személyes adatok a törlésre előírt határidőket követően ne legyenek elérhetők.

Az adatvédelmi tisztviselő segítséget nyújtott továbbá az elmúlt időszakban városi képviselőknek is a körzetükben végzett, képviselői munkájukkal összefüggő tevékenységek adatvédelmi megfelelősége érdekében.

Tájékoztatom továbbá a Tisztelt Közgyűlést, hogy az adatvédelmi tisztviselő által jogszabály alapján kötelezően vezetendő nyilvántartás nem tartalmaz bejelentést adatvédelmi incidensről, jogosulatlan adatkezelésről.

Kérem a Tisztelt Közgyűlést, az előterjesztést megtárgyalni és a határozati javaslatot elfogadni szíveskedjen.

1. **melléklet**

**Összefoglaló táblázat az érintett hozzájárulásán alapuló adatkezelések vonatkozásában**

**Szombathely Megyei Jogú Város Önkormányzatánál zajló programok adatvédelmi áttekintéséről**

| **Program megnevezése** | **Kezelt adatok köre** | **Adatkezelés célja** | **Érintettek köre** | **Tárolás helye, adathordozó** | **Adattovábbítás körülményei** | **Törlésre előirt határidő** | **Megtett intézkedés, megjegyzés** |
| --- | --- | --- | --- | --- | --- | --- | --- |
| Szombathelyi Faültetési Program | az érintett neve, lakcíme, e-mail címe, telefonszáma, aláírása | a jogosultság és az ültetés megtörténtének ellenőrzése, a növények átadás-átvételének szervezése és a kapcsolattartás | az igényt benyújtó szombathelyi lakcímmel rendelkező, nagykorú természetes személyek | elektronikusan saját szerveren belső hálózaton és papíron | nem történik adattovábbítás | a regisztrációt követő 1 évig | a törlésre előirányzott határidő még nem járt le |
| Aktív időskor | név, lakóhely, születési év, telefonszám | a jelentkező azonosítása, jogosultság ellenőrzése, kapcsolattartás | a programra jelentkező 60 év feletti szombathelyi természetes személyek | elektronikusan saját szerveren belső hálózaton | nem történik adattovábbítás | az adott program lezárását követő 1 év | a program 2020-2022. augusztusig nem került megrendezésre, az azóta lezajlott programok esetében a törlésre előirányzott határidő még nem járt le |
| Babaköszöntő csomagok | név, születési idő, anyja neve | az igénylő azonosítása, a számviteli jogszabályok betartása | azok a természetes személyek, akiknek a szülője kéri a csomagot | papír alapon | nem történik adattovábbítás | a csomag átadását követő 8 év a számvitelei jogszabályok alapján | a program indulása óta a törlésre előirányzott határidő még nem járt le |
| Születések fája | név, születési idő, anyja neve | az igénylő azonosítása | azok a természetes személyek, akiknek a szülője kéri a közzétételt | elektronikusan saját szerveren a <https://identitas.szombathely.hu/> oldalon | nem történik adattovábbítás | a hozzájárulás visszavonásá-ig, ennek hiányában a program lezárását követő 1 év | a program jelenleg is folyik, így a törlésre előirányzott határidő még nem járt le |
| Házasságot kötők polgármesteri gratulációja (fali kép) | név, házasságkötés időpontja | az igénylő azonosítása, a számviteli jogszabályok betartása | a gratulációt kérő természetes személyek  | papír alapon | nem történik adattovábbítás | a kép átadását követő 8 év a számvitelei jogszabályok alapján | a program indulása óta a törlésre előirányzott határidő még nem járt le |
| Teraszkoncertek | név, e-mail cím | kapcsolattartás | a koncertre jelentkező természetes személyek | elektronikusan saját szerveren belső hálózaton | nem történik adattovábbítás | a koncertet követően | az adatok törlése a koncerteket követően megtörténik |
| LED izzók osztása | név, lakóhely, e-mailcím, telefonszám | az igénylő azonosítása, kapcsolattartás | a programra jelentkező természetes személyek | elektronikusan saját szerveren belső hálózaton és papíron | nem történik adattovábbítás | a szerződés lejártát követően a Cyeb Energiamegoldások Kft. által a visszaadásra meghatározott időpontig | a Hivatal a CYEB Energiamegoldások Kft. (2000 Szentendre, Dobogókői út 1.) adatfeldolgozójaként járt el, ezért az elektronikus rendszerben tárolt adatok törlésre, a papíralapú dokumentáció visszaküldésre került a Cyeb Kft. részére |
| Szent Márton Kártya | név, születési hely és idő, személyi szám, nem, lakcím, e-mail cím, telefonszám, lakcímkártya, hallgatói jogviszony igazolás, aláírás | az igénylő azonosítása, jogosultság ellenőrzése. kapcsolattartás, kártya kiállítása | a kártyát igénylő természetes személyek | elektronikusan saját szerveren belső hálózaton és papíron | nem történik adattovábbítás | a hozzájárulás visszavonásáig de legfeljebb a program lezárását követő egy hónapig | a program indulása óta a törlésre előirányzott határidő még nem járt le, továbbá nem volt olyan személy, aki a kártyát visszaadta |
| JUSTNature Projekt | név, e-mail cím, telefonszám; nem, kor, munkaerőpiaci státusz, képviselt terület és társadalmi csoport | társadalmi csoportok érdekeinek képviselete a projektben és kapcsolattartás | a projektre jelentkező természetes személyek | elektronikusan saját szerveren belső hálózaton | nem történik adattovábbítás | a projekt lezárását követő 5 évig | a program jelenleg is folyik, így a törlésre előirányzott határidő még nem járt le |
| szépkorúakról képfelvétel | név, képmás | megemlékezés és az esemény megörökítése | szépkorúak jubileumi jutalmában részesülő természetes személyek | elektronikusan saját szerveren belső hálózaton és a www. szombathely.hu weblapon | nem történik adattovábbítás | a hozzájárulás visszavonásáig de legkésőbb a weblap működéséig | a törlésre előirányzott határidő még nem járt le |
| humanitárius lakásfelajánlá-sok | a felajánló neve, lakcíme, telefonszáma, e-mail címe | az Ukrajnában folyó harcok menekültjei részére történő lakhatás önkéntes felajánlásának biztosítása | a menekültek részére lakhatást felajánló személyek | elektronikusan saját szerverén, valamint papír alapon | Szombathelyi Egyházmegyei Karitász (9700 Szombathely, Hollán E. u. 14.) részére a beköltöztetés lebonyolítása érdekében | a hozzájárulás visszavonásáig | felajánlások több, mint egy éve nem érkeztek az Önkormányzathoz, a korábban érkezett kérelmek az adattovábbításnál megjelölt intézmény részére történő megküldését követően törlésre kerültek |
| Közösségi Bérlakás Rendszerhez kapcsolódó hang- és videófelvétel készítése | az érintett neve, lakóhelye, képmása, hangja | a „Legjobb Önkormányzati Gyakorlatok Programja” pályázat előírásainak teljesítése | a bérelt illetve kiadott ingatlan bérlője illetve bérbeadója | saját szerverén elektronikusan, valamint papír alapon | Települési Önkormányzatok Országos Szövetsége részére a Legjobb Önkormányzati Gyakorlatok Programja című pályázathoz | az érintettel kötött szerződés megszűnését követő 5 évig | a törlésre előirányzott határidő még nem járt le |

**2.**

**Tisztelt Közgyűlés!**

Az alábbiakban tájékoztatom a Tisztelt Közgyűlést a kárt okozó vaddisznók Szombathely belterületén történő megjelenéséről és az ezzel összefüggésben megtett önkormányzati intézkedésekről.

Szombathely Megyei Jogú Város Önkormányzata felé az első lakossági jelzések 2021. évben érkeztek arra vonatkozóan, hogy Szombathely belterületén vaddisznók jelenléte és károkozása tapasztalható (2021. évben összesen 4, 2022. évben 10, míg 2023. évben már 19 lakossági jelzés érkezett e tárgyban). A vaddisznók belterületi megjelenésével kapcsolatos lakossági bejelentések kivétel nélkül Szombathely nyugati területeiről, a Csónakázó-tó környékéről, az oladi, valamint a parkerdei városrészről érkeztek. Ezek a területek egyaránt az Aranypatak Vadásztársasághoz tartoznak.

A bejelentésekben a lakók a vaddisznók által okozott károkról számoltak be, továbbá több bejelentés szerint félnek az esetenként támadólag is fellépő vadaktól, az érintett területen élők több esetben már félelemben mentek ki az utcára. Továbbá a helyi internetes portálok is gyakran közöltek olvasói videókat, beszámolókat a vaddisznók belterületi jelenlétéről.

A megtett intézkedésekről a Bűnmegelőzési, Közbiztonsági és Közrendvédelmi Bizottság 2023. június 12-i ülésén tájékoztatásra került. A Tisztelt Közgyűlés pedig a 2023. június 15-i ülésén a 204/2023. (VI.15.) Kgy. számú határozatával felkérte a polgármestert, hogy a belterületi vaddisznók okozta problémák kezeléséhez a költségvetési rendeletben biztosított átcsoportosítási lehetőségével élve, folyamatosan biztosítsa a szükséges költségvetési forrást.

A megbízott vadász beszámolóit megvizsgálva, továbbá a belterületi vaddisznó észlelésekkel kapcsolatos lakossági bejelentések megnövekedő száma miatt az Önkormányzat kezdeményezte több vadász bevonását a kárt okozó vadak kilövéséhez. A kapacitás növelése érdekében valamennyi szombathelyi vadásztársaság megkeresésre került, annak érdekében, hogy ajánljanak olyan vadászokat Önkormányzatunk részére, akik a fentiek szerint részt vennének a probléma megoldásában. Egy újabb vadász jelentkezésének köszönhetően a nyári időszakban folyamatosan az Önkormányzat rendelkezésére állt a feladat ellátásával megbízott vadász.

Az Önkormányzat által megbízott vadászok 2023. augusztus 31. napjáig hat ütemben eddig összesen 50 belterületen élő vaddisznót lőttek ki. Mivel az érintett belterületen továbbra is jelen vannak a vaddisznók, így újabb megbízás került megkötésre, amelynek teljes körű teljesítésével az első megbízás kezdetétől számított 1 év alatt a kilőtt vaddisznók száma el fogja érni a 60-at.

Tájékoztatom a Tisztelt Közgyűlést, hogy a teljesült szerződések során eddig kifizetésre, illetve lekötésre került bruttó összeg: 8.983.723,- Ft. Az Önkormányzat 2023. évi költségvetési rendeletében eredeti előirányzatként 4,1 M Ft-ot biztosított ezen feladat elvégzésére, majd ezt követően a feladat elvégzéséhez szükséges további összegek – a 204/2023. (VI.15.) Kgy. számú határozat alapján – folyamatosan biztosításra kerültek.

Az intézkedések során az Önkormányzat együttműködése kiváló a társszervekkel. A Szombathelyi Rendőrkapitánysággal folyamatos a kapcsolattartás a lakott területen kárt okozó vadak elejtésének engedélyezése kapcsán.

A területileg illetékes Aranypatak Vadásztársaság elnöke pedig az alábbiakról tájékoztatta az Önkormányzatot. Társaságukhoz is számos jelzés érkezett az elmúlt évek során azzal kapcsolatban, hogy Szombathely külterülettel határos, erdős részein és a kiskertekben vaddisznók jelenlétét tapasztalják. A Vadásztársaság a tőle elvárható módon igyekszik mindent megtenni annak érdekében, hogy a vadállományt a város határain kívül tartsa:

* A Vadásztársaság által hasznosított, Szombathellyel határos területrészein több vadászati létesítményt (vadetetők, sózó) hoztak létre a fokozott vaddisznó vadászat és az állatok külterületen tartása érdekében. Ezeket a szakszemélyzet hetente többször, rendszeresen látja el etetőanyaggal (jellemzően szemes kukorica, árpa, zab és lédús takarmány). Emellett a tagság egész évben vadássza ezt a környéket.
* A fentiek mellett közreműködnek a belterületen lévő vaddisznó állomány lehetőségek szerinti csökkentése érdekében. Ennek keretében folyamatosan zajlik a vaddisznók elejtése, ritkítása.
* A vadászati hatósággal egyeztetve korlátlan kilövési darabszámot engedélyeztettek az éves kilövési terven felül, a vaddisznók darabszámának csökkentése érdekében.

Összefoglalva elmondható, hogy a rendelkezésre álló eszközeivel az Önkormányzat mellett az Aranypatak Vadásztársaság is igyekszik mindent megtenni és együttműködni a belterületi vaddisznók darabszámának minimálisra csökkentése érdekében.

A feladatot ellátó vadászok beszámoltak arról, hogy a tapasztalatok és az állampolgári visszajelzések alapján a lakók körében túlnyomó részben, szinte kivétel nélkül pozitívak a reakciók: nagyon örülnek annak, hogy az Önkormányzat próbálja megoldani a problémát. Az érintett területen lakók körében már ismert a tevékenység, vaddisznó észlelése esetén közvetlenül is keresik a vadászokat. A kapacitás növelése is érzékelhető eredményeket hozott, a nyár második felében ugyanis már nem érkezett lakossági bejelentés Önkormányzatunkhoz. Utoljára Önkormányzatunkhoz 2023. július 19-én érkezett lakossági bejelentés. Ugyanakkor ősszel várhatóan ismét megnövekednek az észlelések, ezért indokolt az elejtések folytatása.

2023. augusztus 15. napján újabb megbeszélésre került sor az Aranypatak Vadásztársaság feladatra jelentkező vadászai, az Önkormányzat, valamint a Rendőrség képviselőjének részvételével, amelyen átbeszélésre kerültek a vadak kilövésének tapasztalatai és kialakításra került egy új ügyeleti rendszer terve.

**A megbeszélésen elhangzottak alapján 2023. október 1. napjától kezdve az alábbi rendszerre teszek javaslatot**: 2023. december 31. napjáig az Aranypatak Vadásztársaság 4 vadásza látja el a feladatot úgy, hogy egyidejűleg 2 vadász lesz szolgálatban, az időszakokat úgy felosztva, hogy a 2 páros 2 naponta váltja egymást. A vadászok részére biztosításra kerül egy mobiltelefon, amelynek hívószámát a sajtón keresztül nyilvánosságra hozza az Önkormányzat. Így vaddisznók belterületi észlelése esetén bárki értesítheti az ügyeletes vadászt 18.00 és 24.00 óra között, aki gyakorlatilag azonnal tud intézkedni. Ezzel a megoldással reményeink szerint még a korábbiaknál is hatékonyabb, azonnal reagálni képes rendszert lehet működtetni.

A lakosság a belterületen lévő vadakkal kapcsolatosan – a külön e célra létrehozott – belteruletivadak@szombathely.hu e-mail címre tehet közérdekű bejelentést. Önkormányzatunk a bejelentést megküldi az Aranypatak Vadásztársaság részére, így szintén rövid időn belül megtörténhet az intézkedés.

A kárt okozó vaddisznók elejtése ügyeleti rendszerének tapasztalatairól javaslom a Közgyűlés tájékoztatását a 2023. decemberi ülésen, ahol a rendszer 2024. januártól való folytatásáról döntést hozhat a testület.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**3.**

**Tisztelt Közgyűlés!**

**I.**

Szombathely Megyei Jogú Város Közgyűlésének Városstratégiai, Idegenforgalmi és Sport Bizottságához 2023. június 7. napján a Vasi Tekesportért Alapítvány 300.000,- Ft összegű támogatási kérelmet nyújtott be a 63. Nemzetközi Savaria Tekekupa rendezési költségeinek támogatására.

A Savaria Tekekupa osztrák, szlovén, horvát csapatok részvételével a 2023. évi Savaria Karnevál időpontjában került megrendezésre. A nagy múltú versenyt a Vasi Tekesportért Alapítvány a városi sportrendezvényekhez méltó módon rendezte meg. A Városstratégiai, Idegenforgalmi és Sport Bizottság 128/2023. (VI.29.) VISB számú határozatával 300.000,- Ft összegű támogatást javasolt az „Egyéb sportcélú kiadások, támogatások” tételsor terhére.

**II.**

A Hátrányos Helyzetű Sportolókért Alapítvány 400.000,- Ft összegű támogatási kérelmet nyújtott be Szombathely Megyei Jogú Város Közgyűlésének Városstratégiai, Idegenforgalmi és Sport Bizottságához 2023. június 27. napján. A kérelemben leírtak alapján a sportszervezet 2023. szeptember 9 - 2023. október 1. között Düsseldorfban megrendezésre kerülő világbajnokságon 7 fő hátrányos helyzetű sportolóval kíván részt venni, valamint 2023. október 26-28. között WKF Európa-bajnokságon szándékozik részt venni a csapat, amelynek tagjai között többszörös Európa bajnoki címmel rendelkező sportolók is vannak. Az Alapítvány a sportolók versenyeztetéséhez, utazási költségekhez kérte a Bizottság támogatását. A Városstratégiai, Idegenforgalmi és Sport Bizottság 129/2023. (VI.29.) VISB számú határozatával 400.000 Ft,- összegű támogatást javasolt az „Egyéb sportcélú kiadások, támogatások” tételsor terhére.

**III.**

Az Alapítvány a Kerekesszékes Teniszért 2022. augusztusában kérelmet nyújtott be hozzám Nagy-Kuglicz Kata 2017. óta súlyos mozgássérült kerekesszékes sportoló tenisz Európa- és Világbajnokságon való részvételének támogatásáért. A pályázatot a Közgyűlés - az önkormányzati forrásátadásról szóló 47/2013. (XII.4.) önkormányzati rendelet (a továbbiakban: Rendelet) 1.§ (5) bekezdése, valamint Kulturális Oktatási és Civil Bizottság 102/2022.(IX.26.) KOCB számú határozata alapján - 291/2022. (IX.29.) Kgy sz. határozatában 150.000,- forint összeggel támogatta. Az Alapítványnak a 2022. decemberében megkötött támogatási szerződés 11. pontja szerint 2023. augusztus 31. napjáig kellett volna benyújtani elszámolását.

Az Alapítvány kuratóriumának elnöke 2023. augusztus 28. napján elszámolási határidő meghosszabbítására vonatkozó kérelmet nyújtott be az Önkormányzathoz. Kérelmében leírta, hogy a verseny kerekesszék gyártása még folyamatban van, ezért kéri a határidő meghosszabbítását.

A Rendelet 6.§ (4) bekezdése értelmében az elszámolási határidő a támogatottnak az elszámolási határidő lejártát megelőzően benyújtott írásbeli kérelmére, legfeljebb egy alkalommal, legfeljebb hat hónap időtartamra a támogatást biztosító önkormányzati szerv döntése alapján meghosszabbítható.

Fentiekre hivatkozva javaslom az elszámolási határidő 2024. február 29. napjáig történő meghosszabbítását.

**IV.**

A PontMás Vas Megyei Autista Gyermekekért Alapítvány 2022. augusztusában kérelmet nyújtott be hozzám 2 fő – Szombathely bármely közoktatási intézményében főállásban elhelyezkedni kívánó - autizmus spektrum pedagógia szakirányos gyógypedagógus egyszeri motivációs juttatására. A pályázatot a Közgyűlés a Rendelet 1.§ (5) bekezdése, valamint a Kulturális, Oktatási és Civil Bizottság 101/2022.(IX.26.) KOCB számú határozata alapján - 290/2022. (IX.29.) Kgy sz. határozatában 800.000,- forint összeggel támogatta. Az Alapítványnak a 2022. novemberében megkötött támogatási szerződés 11. pontja szerint 2023. augusztus 15. napjáig kellett volna benyújtani elszámolását.

Az Alapítvány kuratóriumának elnöke 2023. augusztus 3. napján elszámolási határidő meghosszabbítására vonatkozó kérelmet nyújtott be az Önkormányzathoz. Kérelmében leírta, hogy sajnálatos módon eddig még nem találtak a pályázati kritériumoknak megfelelő jelölteket, így a támogatásként kapott összeget nem használták fel, ezért kérik a határidő meghosszabbítását.

A Rendelet 6.§ (4) bekezdése értelmében az elszámolási határidő a támogatottnak az elszámolási határidő lejártát megelőzően benyújtott írásbeli kérelmére, legfeljebb egy alkalommal, legfeljebb hat hónap időtartamra a támogatást biztosító önkormányzati szerv döntése alapján meghosszabbítható.

Fentiekre hivatkozva javaslom az elszámolási határidő 2024. február 15. napjáig történő meghosszabbítását.

**V.**

A Savaria University Press Alapítvány azzal a kéréssel fordult az Önkormányzathoz, hogy dr. Gál József - Kötődések. Beszélgetés vasi képzőművészekkel című interjú kötetének kiadását 300.000,- forint összeggel támogassa. Az interjúk az 1950-es évek második felének és a 2000-es évek első évtizedének legjelentősebb képzőművészeivel készültek, a művésszé válás folyamatát mutatják be az olvasó számára.

Tájékoztatom a Tisztelt Közgyűlést, hogy a Savaria University Press Alapítvány 2022-2023. években az alábbi támogatásokban részesült. Az Alapítvány – a 3. és 4. pontban foglalt támogatás kivételével, ahol az elszámolási határidő még nem járt le - a Rendeletben foglalt elszámolási kötelezettségének eleget tett.

|  |  |  |  |  |
| --- | --- | --- | --- | --- |
| Ssz. | Könyv megnevezése: | Támogatás összege (Ft): | Elszámolási határidő: | Támogatást biztosító szerv |
| 1. | Tóth Gyula: Szabó Ervin című kötete | 200.000,- | 2023. február 28. | polgármesteri keret, Kgy jóváhagyással |
| 2. | Keppel Csilla: Test és lélek a Habsburgok árnyékában című kötet | 300.000,- | 2023. december 31. | polgármesteri keret, Kgy jóváhagyással |
| 3. | A nyelvföldrajztól a névföldrajzig XI. című konferenciakötet kiadása | 150.000,- | 2023. december 31. | polgármesteri keret, Kgy jóváhagyással |
| 4. | Garas Kálmán életműkötete | 400.000,- | 2024. június 15. | Közgyűlés |

A Rendelet 1. § (5) bekezdése értelmében alapítványok részére pénzeszköz átadása kizárólag a Közgyűlés döntése alapján lehetséges.

Fentieket figyelembe véve a dr. Gál József - Kötődések. Beszélgetés vasi képzőművészekkel című interjú kötetének kiadását az önkormányzat 2023. évi költségvetéséről szóló 4/2023. (II.28.) önkormányzati rendelet 9. mellékletében található „Könyvkiadás” elnevezésű tételsor terhére 300.000,- forint összeggel javaslom támogatni.

Az alapítványok a közpénzekből nyújtott támogatások átláthatóságáról szóló 2007. évi CLXXXI. törvényben előírt összeférhetetlenségi nyilatkozatot megtették.

A fentiek alapján kérem a Tisztelt Közgyűlést, hogy az alapítványok támogatásáról és a határidők meghosszabbításáról dönteni szíveskedjék.

**4.**

**Tisztelt Közgyűlés!**

A Bartók Béla krt. – Gagarin utca – Jókai Mór utca – Jégpince utca kereszteződésben készült új körforgalom kivitelezése alatt Szombathely Megyei Jogú Város Önkormányzatát megkereste az Örökzöld Kertészet Kft. ügyvezetője, Kovács András azzal, hogy a körforgalmi csomópont belső szigetének növénytelepítését, beültetését elvégezné, felajánlja a városnak.

A felajánlást megvizsgálva kialakításra került egy növénytelepítési terv a városi kertész és a Szombathelyi Parkfenntartó Kft. vezetőjének jóváhagyásával. E tervet figyelembe véve az Örökzöld Kertészet Kft. meghatározta a beültetés költségeit, a felajánlás összege a benyújtott kimutatás szerint 2.491.914,- Ft.

Az előzetes egyeztetések eredményeként az Örökzöld Kertészeti Kft. a kimutatásban, előzetes terven szereplő növények saját költségen történő szakszerű beültetését, a növények 1 évig saját költségen történő szakszerű pótlását vállalja, a beültetett növényeket a beültetést követően térítésmentesen az Önkormányzat tulajdonába adja.

A felajánlásért cserébe az Önkormányzat vállalja saját költségén 2 db tájékoztató, támogatói tábla 10 évre történő kihelyezését a körforgalomba.

A beültetetést követően a körforgalom középszigetében lévő növények gondozását (locsolás, gazolás) az Önkormányzat a Szombathelyi Parkfenntartási Kft. útján végzi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**5.**

**Tisztelt Közgyűlés!**

Szombathely Megyei Jogú Város Közgyűlése 2023 júniusában elfogadta a Berzsenyi Dániel Könyvtár Alapító okiratának címváltozás okán történő módosítását. Az alapító okirat módosítást adminisztrációs okokra (téves okiratszám és dátum) hivatkozva korrigálni szükséges.

A Módosító okirat, valamint a módosításokkal egységes szerkezetbe foglalt Alapító okirat az előterjesztés mellékletét képezik az alábbiak szerint.

1. sz. melléklet: Berzsenyi Dániel Könyvtár Módosító okirata

2. sz. melléklet: Berzsenyi Dániel Könyvtár módosításokkal egységes szerkezetbe foglalt Alapító okirata

1. sz. melléklet

Okirat száma: 41054-25/2023.

Módosító okirat

A Berzsenyi Dániel Könyvtár Szombathely Megyei Jogú Város Közgyűlése által 2023. február 15. napján kiadott, 41054-11/2023. számú Alapító okiratát az államháztartásról szóló 2011. évi CXCV. törvény 8/A. §-a alapján - Szombathely Megyei Jogú Város Közgyűlése ……/2023. (IX.28.) Kgy. számú határozatára figyelemmel - a következők szerint módosítom:

1. Az alapító okirat 1.3.2. pontjában a „Szentkirályi fiókkönyvtár” telephely címében a 119. szám törlésre kerül, helyébe 104. lép.

Jelen módosító okiratot a törzskönyvi nyilvántartásba történő bejegyzés napjától kell alkalmazni.

Kelt: **Szombathely, 2023. ………………… ……..**

P.H.

 **/: Dr. Nemény András :/**

**polgármester**

**Ellenjegyezte:**

 **/: Dr. Károlyi Ákos :/**

 **jegyző**

2. sz. melléklet

Okirat száma: 41054-26/2023.

Alapító okirat
módosításokkal egységes szerkezetbe foglalva

**Az államháztartásról szóló 2011. évi CXCV. törvény 8/A. §-a alapján a Berzsenyi Dániel Könyvtár alapító okiratát a következők szerint adom ki:**

1. **A költségvetési szerv
megnevezése, székhelye, telephelye**
	1. A költségvetési szerv
		1. megnevezése: Berzsenyi Dániel Könyvtár
	2. A költségvetési szerv idegen nyelvű megnevezése
		1. német nyelven: Berzsenyi Dániel Bibliothek
		2. angol nyelven: Berzsenyi Dániel Library
		3. szlovén nyelven: Knjižnica Berzsenyi Dániel
	3. A költségvetési szerv
		1. székhelye: 9700 Szombathely, Dr. Antall József tér 1.
		2. telephelye(i):

|  |  |  |
| --- | --- | --- |
|  | telephely megnevezése | telephely címe |
| 1 | Hunyadi úti fiókkönyvtár | 9700 Szombathely, Hunyadi János út 49. |
| 2 | Jáki úti fiókkönyvtár | 9700 Szombathely, Jáki út 35. |
| 3 | Kámoni fiókkönyvtár | 9700 Szent Imre herceg út 84/B. |
| 4 | Szentkirályi fiókkönyvtár | 9700 Szombathely, Szent István király utca 104. |

1. **A költségvetési szerv
alapításával és megszűnésével összefüggő rendelkezések**
	1. A költségvetési szerv alapításának dátuma: 1979.11.01.
	2. A költségvetési szerv alapítására, átalakítására, megszüntetésére jogosult szerv
		1. megnevezése: Szombathely Megyei Jogú Város Önkormányzata
		2. székhelye: 9700 Szombathely, Kossuth Lajos utca 1-3.
	3. A költségvetési szerv jogelőd költségvetési szervének megnevezése:

|  |  |  |
| --- | --- | --- |
|  | megnevezése | székhelye |
| 1 | „Életünk” Szerkesztősége | 9700 Szombathely, Dr. Antall József tér 1. |
|  |  |

1. **A költségvetési szerv irányítása, felügyelete**
	1. A költségvetési szerv irányító szervének
		1. megnevezése: Szombathely Megyei Jogú Város Közgyűlése
		2. székhelye: 9700 Szombathely, Kossuth Lajos utca 1-3.
	2. A költségvetési szerv fenntartójának
		1. megnevezése: Szombathely Megyei Jogú Város Önkormányzata
		2. székhelye: 9700 Szombathely, Kossuth Lajos utca 1-3.
2. **A költségvetési szerv tevékenysége**
	1. A költségvetési szerv közfeladata:

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 55.§ (1) bekezdése, valamint 64-66 §-a alapján nyilvános könyvtári ellátás biztosítása, továbbá a vármegyei könyvtári feladatok ellátása. A költségvetési szerv az Országos Dokumentum-ellátási rendszerről szóló 73/2003. (V.28.) Korm. rendelet (a továbbiakban: az ODR-ről szóló Korm. rendelet) alapján, az ODR keretében működő szolgáltató vármegyei könyvtár. Megállapodás alapján igénybe vehető szolgáltatásokat nyújt a települési önkormányzatoknak a 39/2013. (V.31.) EMMI rendelet szerint.

* 1. A költségvetési szerv főtevékenységének államháztartási szakágazati besorolása:

|  |  |  |
| --- | --- | --- |
|  | szakágazat száma | szakágazat megnevezése |
| 1 | 910100 | Könyvtári, levéltári tevékenység |

* 1. A költségvetési szerv alaptevékenysége:

 Települési/városi és vármegyei nyilvános könyvtári ellátás nyújtása tekintetében:

A központi könyvtár fiókhálózatával együtt teljes körű (alap- és felsőszintű) települési könyvtári ellátást nyújt, általános gyűjtőkörű gyűjteményszervezéssel és a helyi/térségi igényekhez igazodó differenciált – dokumentum és információs – szolgáltatásokkal.

 Helyi köteles-példányok megőrző helye és Vas vármegyei archív könyvtár

Vas vármegyei és Szombathely városi helyismereti és -történeti dokumentációs központ

Közgyűjteményi kutatóhely (könyvkiadás)

A Kult. tv. 66. § alapján a vármegyei hatókörű városi könyvtár a vármegye egész területére vonatkozóan az 55. § (1) bekezdésében és a 65. § (2) bekezdésében foglaltakon túl állami feladatként:

4.3.1. Ellátja a vármegyei kötelespéldányokkal, a digitalizálással, a gyűjteményét feltáró elektronikus katalógus építésével kapcsolatos feladatokat,

4.3.2. Szervezi a területén működő könyvtárak együttműködését, Vas vármegye közkönyvtári hálózatának központi könyvtáraként működteti a Vas Vármegyei Könyvtári Információs Rendszert,

4.3.3. Végzi, illetőleg szervezi a vármegye nemzetiséghez tartozó lakosainak könyvtári ellátását,

4.3.4. Települési könyvtárak tevékenységét segítő szolgáltatásokat nyújt,

* + 1. Szervezi a megyében működő nyilvános könyvtárak statisztikai adatszolgáltatását,
		2. Végzi az iskolán kívüli könyvtári továbbképzést,
		3. Könyvtárellátási szolgáltatásokat nyújt a települési nyilvános könyvtári szolgáltatások megszervezéséhez,
		4. Működteti a Könyvtárellátási Szolgáltató Rendszert, szervezi a könyvtári, információs és közösségi helyek részvételét a kulturális alapellátás kiterjesztésében,

4.3.9. Megállapodás alapján biztosítja a települési önkormányzatok számára a Könyvtárellátási Szolgáltató Rendszer működéséről szóló miniszteri rendeletben meghatározott feladatainak ellátását a Kultv. 64.§ (3) bekezdése szerinti könyvtári, információs és közösségi helyen,

4.3.10. Koordinálja a települési könyvtárak fejlesztését, ennek keretében javaslatot tesz a megyében működő városi könyvtárak és a települési nyilvános könyvtárak fenntartóinak a könyvtár fejlesztésére a miniszter rendeletében meghatározott szakmai követelmények érvényesítése érdekében,

4.3.11. Koordinálja a települési könyvtárak minősítésének előkészítését,

4.3.12. Ellátja az Országos Dokumentumellátási Rendszerről szóló kormányrendeletben a szolgáltató könyvtár számára meghatározott feladatokat,

4.3.13. Évente két alkalommal a könyvtári szolgáltatások megvalósításával kapcsolatos információs szakmai műhelynapot szervez a megyében lévő városi könyvtárak könyvtárosai számára,

 4.3.14. Ellátja a helyismereti dokumentumok elektronikus hozzáférhetővé tételével kapcsolatos feladatokat,

4.3.15. Elektronikus formában megőrzi és hozzáférhetővé teszi a települési könyvtárak éves szakmai beszámolóját és munkatervét.

4.3.16. A Kultv. 64. § (8) és (9) bekezdése alapján együttműködik regionális szinten is a vármegyei hatókörű városi könyvtárakkal.

 A határon túli magyarságot érintő könyvtári szolgáltatások szervezésében, és koordinálásában a muraszombati Területi és Tanulmányi Könyvtárral együttműködve segíti a muravidéki magyarság anyanyelvi kultúrájának megőrzését, ápolását.

4.3.17.A Kultv. 65. § (2a) bekezdése értelmében gondoskodik a települési nyilvános könyvtárak éves szakmai munkatervének és éves szakmai beszámolóinak megőrzéséről, hozzáférhetővé tételéről, valamint digitalizált formában történő továbbításáról a könyvtári intézet részére.

* 1. A költségvetési szerv alaptevékenységének kormányzati funkció szerinti megjelölése:

|  |  |  |
| --- | --- | --- |
|  | kormányzati funkciószám | kormányzati funkció megnevezése |
| 1 | 082042 | Könyvtári állomány gyarapítása, nyilvántartása |
| 2 | 082043 | Könyvtári állomány feltárása, megőrzése, védelme |
| 3 | 082044 | Könyvtári szolgáltatások |
| 4 | 082094 | Közművelődés – kulturális alapú gazdaságfejlesztés |
| 5 | 083030 | Egyéb kiadói tevékenység |

* 1. A költségvetési szerv illetékessége, működési területe:

Vas vármegye közigazgatási területe

Szombathely Megyei Jogú Város közigazgatási területe

Az ODR-ről szóló Korm. rend. 3.§-a alapján az ODR szolgáltatások tekintetében Magyarország területe

1. **A költségvetési szerv szervezete és működése**

5.1 . A költségvetési szerv vezetőjének megbízási rendje:

A költségvetési szerv vezetője a könyvtár igazgatója, aki a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 68.§ (2) bekezdése alapján kerül kiválasztásra.

Az intézmény vezetőjét a vonatkozó jogszabályok alapján Szombathely Megyei Jogú Város Közgyűlése bízza meg legfeljebb öt év időtartamra.

A Kultv. 94. § (3) bekezdése szerint az intézmény vezetői feladatainak ellátására a munkáltatói jogkör gyakorlója pályázatot ír ki. A pályázat kiírásának, benyújtásának és értékelésének rendjét a miniszter rendeletben határozza meg.

* 1. A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | foglalkoztatási jogviszony | jogviszonyt szabályozó jogszabály |
| 1 | munkaviszony | a munka törvénykönyvéről szóló 2012. évi I. törvény |
| 2 | megbízási jogviszony | a Polgári Törvénykönyvről szóló 2013. évi V. törvény |
| 3 | közfoglalkoztatási jogviszony | A közfoglalkoztatásról és a közfoglalkoztatáshoz kapcsolódó, valamint egyéb törvények módosításáról szóló 2011. évi CVI. törvény |

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. szeptember 21.**

 **/: Dr. Nemény András: /**

**I.**

**HATÁROZATI JAVASLAT**

**.../2023. (IX. 28.) Kgy. számú határozat**

Szombathely Megyei Jogú Város Közgyűlése Szombathely Megyei Jogú Város Polgármesteri Hivatala személyes adatkezeléssel járó tevékenységeiről szóló beszámolóját tudomásul veszi.

**Felelős:** Dr. Nemény András polgármester

 Dr Károlyi Ákos jegyző

**Határidő:** azonnal

**II.**

**HATÁROZATI JAVASLAT**

**…/2023. (IX.28.) Kgy. számú határozat**

1. Szombathely Megyei Jogú Város Közgyűlése a kárt okozó vaddisznók Szombathely belterületén történő megjelenéséről és az ezzel összefüggésben megtett önkormányzati intézkedésekről szóló tájékoztatást elfogadja.
2. A Közgyűlés támogatja, hogy az előterjesztésben foglaltak szerint 2023. október 1. napjától az Aranypatak Vadásztársaság 4 vadásza ügyeleti rendszerben végezze a belterületen kárt okozó vaddisznók elejtését.
3. A Közgyűlés felkéri a polgármestert, hogy a kárt okozó vaddisznók elejtése ügyeleti rendszerének tapasztalatairól tájékoztassa a Közgyűlést.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 1. azonnal

2. 2023. október 1.

3. 2023. decemberi Közgyűlés

**III/I.**

**HATÁROZATI JAVASLAT**

**.../2023. (IX.28.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés az önkormányzat 2023. évi költségvetéséről szóló 4/2023. (II.28.) önkormányzati rendelet 14. mellékletében meghatározott „Egyéb sportcélú kiadások, támogatások” tételsor terhére 300.000,- Ft összeget biztosít a Vasi Tekesportért Alapítvány részére a 63. Nemzetközi Savaria Tekekupa rendezési költségeinek finanszírozására.
2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

Dr. László Győző alpolgármester

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

 2023. október 15. (2. pont vonatkozásában)

**III/II.**

**HATÁROZATI JAVASLAT**

**.../2023. (IX.28.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés az önkormányzat 2023. évi költségvetéséről szóló 4/2023. (II.28.) önkormányzati rendelet 14. mellékletében meghatározott „Egyéb sportcélú kiadások, támogatások” tételsor terhére 400.000,- Ft összeget biztosít a Hátrányos Helyzetű Sportolókért Alapítvány részére a Düsseldorfban megrendezésre kerülő világbajnokságon és a WKF Európa-bajnokságon résztvevő sportolók versenyeztetéséhez.
2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

Dr. László Győző alpolgármester

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

 2023. október 15. (2. pont vonatkozásában)

**III/III.**

**HATÁROZATI JAVASLAT**

**.../2023. (IX.28.) Kgy. számú határozat**

1. A Közgyűlés az önkormányzati forrásátadásról szóló 47/2023. (XII.4.) önkormányzati rendelet 6.§ (4) bekezdése alapján hozzájárul ahhoz, hogy az Önkormányzat és az Alapítvány a Kerekesszékes Teniszért között létrejött 41359-8/2022. iktatási számú támogatási szerződés 11. pontjában szereplő elszámolási határidő 2023. augusztus 31. napjáról 2024. február 29. napjára módosuljon.

2. A Közgyűlés felhatalmazza a kötelezettségvállalót a szerződésmódosítás aláírására.

Felelős: Dr. Nemény András polgármester

 Horváth Soma alpolgármester

 Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő: azonnal (1. pont vonatkozásában)

 2023. október 15. (2. pont vonatkozásában)

**III/IV.**

**HATÁROZATI JAVASLAT**

**.../2023. (IX.28.) Kgy. számú határozat**

1. A Közgyűlés az önkormányzati forrásátadásról szóló 47/2023. (XII.4.) önkormányzati rendelet 6.§ (4) bekezdése alapján hozzájárul ahhoz, hogy az Önkormányzat és a PontMás Vas Megyei Autista Gyermekekért Alapítvány között létrejött 41361-9/2022. iktatási számú támogatási szerződés 11. pontjában szereplő elszámolási határidő 2023. augusztus 15. napjáról 2024. február 15. napjára módosuljon.

2. A Közgyűlés felhatalmazza a kötelezettségvállalót a szerződésmódosítás aláírására.

Felelős: Dr. Nemény András polgármester

 Horváth Soma alpolgármester

 Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő: azonnal (1. pont vonatkozásában)

 2023. október 15. (2. pont vonatkozásában)

**III/V.**

**HATÁROZATI JAVASLAT**

**.../2023. (IX. 28.) Kgy. számú határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján hozzájárul ahhoz, hogy a Savaria University Press Alapítvány kérelme - dr. Gál József - Kötődések. Beszélgetés vasi képzőművészekkel című kötet megjelenésének támogatása - az önkormányzat 2023. évi költségvetéséről szóló 4/2023. (II.28.) önkormányzati rendelet 9. mellékletében található „Könyvkiadás” elnevezésű tételsor terhére 300 ezer forint összegű támogatásban részesüljön.
2. A Közgyűlés felhatalmazza a kötelezettségvállalót a támogatási szerződés aláírására.

**Felelős:** Dr. Nemény András polgármester

 Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (az 1. pont vonatkozásában)

 2023. október 15. (2. pont vonatkozásában)

**IV.**

**HATÁROZATI JAVASLAT**

**.../2023.(IX.28.) Kgy. sz. határozat**

A Közgyűlés megtárgyalta a Bartók Béla krt. – Gagarin utca – Jókai Mór utca – Jégpince utca kereszteződésben készült új körforgalmi csomópont belső szigetének növénytelepítésére vonatkozó felajánlás elfogására irányuló megállapodás megkötéséről szóló előterjesztést, és a következő döntéseket hozza:

1. a Közgyűlés a körforgalmi csomópont beültetésére kapott felajánlást elfogadja.
2. a Közgyűlés felhatalmazza a polgármestert a felajánlás elfogadására vonatkozó megállapodás aláírására.

**A végrehajtásért felelős:**

 Dr. Nemény András polgármester

 Dr. Horváth Attila alpolgármester

 Dr. Károlyi Ákos, jegyző

 (A végrehajtásért felelős:

Kalmár Ervin, a Városüzemeltetési Osztály vezetője

Izer Gábor, a Szombathelyi Parkfenntartási Kft. ügyvezetője)

**Határidő:** azonnal

**V.**

**HATÁROZATI JAVASLAT**

**.../2023. (IX. 28.) Kgy. számú határozat**

1. Szombathely Megyei Jogú Város Közgyűlése a Berzsenyi Dániel Könyvtár 41054-25/2023. számú Módosító okiratát az előterjesztés 1. számú melléklete, a 41054-26/20223. számú módosításokkal egységes szerkezetbe foglalt Alapító okiratát az előterjesztés 2. számú melléklete szerinti tartalommal jóváhagyja, egyúttal a 208/2023. (VI.15.) Kgy. számú határozatát visszavonja.

2. A Közgyűlés felhatalmazza a polgármestert a módosító okirat aláírására.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Dr. Baráthné Molnár Mónika, a Berzsenyi Dániel Könyvtár igazgatója,

Vigné Horváth Ilona, a Szombathelyi Egészségügyi és Kulturális Intézmények ellátó Szervezetének igazgatója)

**Határidő:** azonnal (az 1-2. pontok vonatkozásában)

2023. október 10. (a 2. pont vonatkozásában)